Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 503/12/7712	Svidník, 12.4.2013
EEČ : 2-60-17-2013

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 2 písmeno b Trestného zákona číslo 300/2005 Zbierky zákonov v znení zákona číslo 547/2010 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ  spoločnosti s ručením obmedzeným O.V.S.B.S., Vranovska 1442/14 XXXXX, IČO:36716171, v období od apríla 2011 do novembra 2011 mesačne zrazil z miezd zamestnancov uvedenej spoločnosti poistné na nemocenské a dôchodkové poistenie a na poistenie v nezamestnanosti v celkovej sume 2 698,85 eur a hoci Sociálnej poisťovni Bratislava prostredníctvom pobočky vo Svidníku mohol zo zrazeného poistného odviesť splatné poistné v sume 1 687,05 eur, keď zamestnancom uvedenej spoločnosti vyplatil čistú mzdu 24.10.2011 za obdobie apríl 2011 až august 2011 v celkovej sume 5 100,- eur a 29.12.2011 za obdobie september 2011 až november 2011 v celkovej sume 9 400,- eur, poistné v sume 1 687,05 eur uvedenému príjemcovi neodviedol 

lebo zanikla trestnosť činu

Odôvodnenie:
	Uznesením vyšetrovateľa PZ odboru kriminálnej polície OR PZ vo Svidníku ČVS: ORP-213/OEK-SK-2012 zo 4.10.2012 bolo začaté trestné stíhanie vo veci zločinu neodvedenia dane a poistného podľa § 277 ods,1, 2 písm. b/ Tr.zák. no vzhľadom na závery znaleckého posudku z odboru ekonómie a manažmentu bolo uznesením vyšetrovateľa PZ ČVS: ORP-213/OEK-SK-2012 z 19.02.2013 vznesené obvinenie XXXXX iba pre prečin neodvedenia dane a poistného podľa § 277 ods. 1 Tr. zák., ktorý mal byť spáchaný tak, ako to je uvedené vo výroku tohto uznesenia. 
	Po vykonanom skrátenom vyšetrovaní mi vyšetrovateľ PZ 02.04.2013 predložil vyšetrovací spis s návrhom na zastavenie trestného stíhania podľa § 215 ods. 1 písm. h/ Tr. por.
	Po preskúmaní vyšetrovacieho spisu som sa s návrhom vyšetrovateľa PZ stotožnil, keď obvinený XXXXX 26.03.2013 uhradil na účet pobočky Sociálnej poisťovne sumu 1 687,05 eur predstavujúcu neodvedené poistné, pričom obvinený XXXXX po skončení vyšetrovania sa mohol oboznámiť s jeho výsledkami 28.03.2013. 
	Podľa § 86 písm. e/ Tr. zák., trestnosť trestného činu zaniká aj vtedy ak ide o trestný čin neodvedenia dane a poistného podľa § 277 ods. 1 Tr. zák., ak splatné poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
	Vzhľadom na uvedené bolo potrebné rozhodnúť tak, ako to je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor